
פסק דין מדיון משמעתי מיום 8.7.2026 בעניינה של הסטודנטית (-) 
הקובלת בדיון: עו"ד ליאורה ארזי בן-חיים
 

 הכרעת הדין
 
על בסיס תלונה מיום 1.7.2026 של גב' (-), ראש התכנית (-), (להלן: "המתלוננת") הוגשה נגד הסטודנטית (-) (להלן: "הסטודנטית") קובלנה.
הסטודנטית הינה תלמידת שנה א' בתכנית הלימודים (-)במכללה האקדמית של תל אביב יפו. בסמסטר ב' תשפ"ו למדה הסטודנטית את הקורס (-)  על ידי המרצה ד"ר (-) (להלן: "המרצה").

בתאריך 30.6.2026 שלחה הסטודנטית למרצה כדלקמן:
"אני הסטודנטית (-) ת״ז (-)  פונה אליך בבקשה אישית להתחשבות.
יום לפני מועד הבחינה נפטרה (-) לאחר מאבק ממושך במחלת הסרטן. למרות האובדן הקשה והמצב הנפשי שבו הייתי, החלטתי להגיע לבחינה ולהגיש הבחינה משום שלמדתי אליה היטב ולא רציתי לוותר.
לצערי, במהלך הבחינה הייתי שרויה בצער, בלחץ ובקושי רב להתרכז, ולכן לא הצלחתי להביא לידי ביטוי את הידע שלי. בסופו של דבר נכשלתי בבחינה, וחסרות לי רק שתי שאלות כדי לעבור קיבלתי 55 .
אני מצרפת את תעודת הפטירה כדי לאמת את הנסיבות החריגות שבהן ניגשתי לבחינה.
בנוסף הגשתי את כל הבוחנים והמטלות במהלך הסמסטר השקעתי מאוד וקיבלתי ציונים גבוהים את יכול לבדוק אותם, אני יודעת  שקיים מועד ב’, אבל לצערי לא יכולה לגשת אליו משום שבאותו היום יש לי גם בחינה נוספת, ולכן אין קשה לי ללמוד לשתי בחינות במקביל.
לאור הנסיבות החריגות, אני מבקשת בכל לשון של בקשה לשקול להתחשב במקרה שלי ולאפשר לי לעבור את הקורס, מאחר שחסרות לי רק שתי שאלות .
אני מבינה שמדובר בבקשה חריגה, אך אעריך מאוד כל התחשבות מצדך.
תודה רבה על הזמן, ההבנה וההתייחסות".

למייל זה צירפה הסטודנטית תעודת פטירה מזויפת (החשד עלה בעקבות פונט שונה בתאריך הפטירה הלועזי, וכן חוסר התאמה בין תאריך הפטירה העברי והלועזי). בנוסף, בבדיקה שנערכה עם מרכז השירות לסטודנט נמצא, כי בניגוד לטענתה ביום בו מתקיימת בחינת מועד ב' בקורס אין לה בחינה נוספת.
על כן הואשמה הסטודנטית בעבירה של "מסירת ידיעה כוזבת, ביודעין, למכללה או לרשויותיה, או הסתרת מידע מהם, ביודעין, או ביצוע מעשה תרמית לשם קבלת זכויות במכללה או בקשר ללימודים בה" (סעיף 21.2 לתקנון), בעבירה של הפרעה להוראה, או לעבודה במכללה או הפרעה לכל פעילות אחרת המתקיימת במכללה ברשות (סעיף 21.8 לתקנון) ובעבירה של התנהגות שאינה הולמת את כבוד המכללה או מעמד של תלמיד בה אם ארעה בתחומי המכללה, או – כשארעה מחוצה לה – אם מקורה, במישרין או בעקיפין, במעמדו של תלמיד ככזה (סעיף 21.11 לתקנון) .

במהלך הדיון, הסטודנטית הודתה בכל המיוחס לה, בפרט בזיוף תעודת הפטירה,  הביעה חרטה על התנהגותה, ואמרה ש(-) נפטרה ולא (-), וכי זה קרה כחודש לפני הבחינה.
נוכח הראיות והודאת הסטודנטית, אני מרשיעה אותה בעבירות משמעת אשר יוחסו לה בכתב הקובלנה.

גזר הדין

זיוף מסמך הוא מעשה חמור, כמו גם הניסיון לקבל במרמה זכויות לימודיות שהסטודנטית אינה זכאית להן. יצוין שמדובר בסטודנטית שהיא כבר בעלת תואר ראשון, וחזקה עליה שהיא  מודעת לכללים הנהוגים באקדמיה, קל וחומר שמדובר בכללי יושרה ואתיקה בסיסיים. 

הקשבתי בקשב רב לנסיבות האישיות והמשפחתיות שתיארה הסטודנטית. אף שיש לייחס חשיבות רבה לעובדה כי הסטודנטית הביעה חרטה על מעשיה, הרי שמפאת  חומרתם, העונשים שאני גוזרת על הסטודנטית הם:
1. הרחקה מהלימודים למשך 3 סמסטרים: סמסטר קיץ של שנת הלימודים תשפ"ו, סמסטר א' וסמסטר ב' של שנת הלימודים תשפ"ז. 
2. עונש על תנאי של הרחקה לצמיתות במקרה של הרשעה חוזרת בעבירה לפי סעיף 21.2 לתקנון. תוקף התנאי שנתיים.

פסק הדין יפורסם בעילום שם במכללה.


___________________
         ד"ר איריס גבר 
תאריך: 12.7.2026                                                                                 הממונה על המשמעת

